Carcaixent acollirà el 29 d'octubre la IV Volta a Peu contra el Càncer
19 de octubre de 2016

Carcaixent

Este matí s'ha presentat la IV Volta a Peu a Carcaixent amb la participació de representants de les principals entitats implicades en l'organització, com l'alcalde de Carcaixent, Paco Salom; Conchín Lorente, presidenta de la Junta Local contra el Càncer de Carcaixent; el Dr. Javier Palau, director gerent de l'Hospital de la Ribera; la Dra. Teresa Oliver, regidora de Sanitat; i Juan Bta. Ferrando, del Club d'Atletisme.

L'objectiu de la Volta és purament benèfic ja que els fons recaptats es destinaran a la Junta Local contra el Càncer de Carcaixent per a la investigació en la lluita contra esta malaltia. A més, esta prova servirà per a conscienciar la població sobre la incidència del càncer i per a recalcar la importància dels hàbits saludables, com l'exercici físic, per a la seua prevenció.

Segons el Dr. Palau, "la carrera que hui presentem és una bona prova que, per a guanyar la batalla de la sensibilització i derrotar el càncer de mama, anem pel bon camí". Així mateix, el director gerent ha remarcat que "la Unitat de Mama de l'Hospital de la Ribera es troba a l'avantguarda espanyola en el tractament d'esta malaltia pel prestigi dels seus professionals, la tecnologia i les seues noves tècniques".

Per la seua part, l’alcalde de Carcaixent, Paco Salom,  ha destacat els avanços que s’estan fent en la investigació del càncer de mama, “les estadístiques que ha fet públiques la Generalitat este matí són millors que les de l’any passat i han de ser una injecció d’optimisme per a totes i tots. En esta malaltia en concret, crec que estem en condicions de mirar endavant i continuar avançant”. A més, també ha animat tota la població a sumar-se a la causa i participar de la Volta a Peu el dia 29.

Esta activitat esportiva està dirigida a totes les persones interessades a participar-hi, independentment del seu sexe i edat ja que el trajecte és molt senzill. L’eixida està prevista a les 11:00 hores al Passeig, amb un recorregut circular amb finalització en el mateix punt. La inscripció per a la Volta a Peu pot realitzar-se pel preu simbòlic de 3 euros a l'Associació Ames de Casa Tyrius, a l'Hospital de la Ribera i a la zona d’eixida, i fins a una hora abans de l'inici.